Profesorius, meno daktaras **ROBERTAS BEINARIS** baigė Kauno J. Naujalio muzikos gimnaziją (mokyt. V. Masteikos kl.), Lietuvos muzikos ir teatro akademijos (LMTA) bakalaurą, magistrantūrą, meno aspirantūrą (doc. R. Staškaus kl.); jam suteiktas meno licenciato laipsnis. 2002–2003 m. stažavosi Liono nacionalinėje konservatorijoje (J. L. Capezzali ir J. Guichardo kl.). Nuo 2013 m. studijavo LMTA doktorantūroje (prof. A. Vizgirdos ir prof. A. Žiūraitytės kl.), 2014 m. jam suteiktas muzikos srities meno daktaro vardas. 2023 m. baigė magistrantūros studijas prof. D. Pavilionio dirigavimo klasėje, jam suteiktas simfoninio orkestro dirigento magistro laipsnis. R. Beinaris yra šešių tarptautinių ir respublikinių konkursų laureatas.

R. Beinaris organizuoja Lietuvos obojininkų čempionatą, tarptautinį L. Vėbros obojininkų konkursą, tarptautinį kamerinių ansamblių konkursą „Muzikinė akvarelė“, tarptautinį J. Pakalnio atlikėjų pučiamaisiais ir mušamaisiais muzikos instrumentais konkursą. 2007 m. įkūrė Lietuvos obojų kvartetą, buvo jo meno vadovas; nuo 2010 m. obojų kvartetas tapo kvintetu. Nuo 2019 m. R. Beinaris yra tarptautinio muzikos festivalio „Kuršių nerija“ meno vadovas ir sakralinės muzikos festivalio „Su Palaimintuoju Teofiliumi“ vienas iš sumanytojų bei meno vadovas. Dažnai veda seminarus, meistriškumo kursus Lietuvoje ir užsienyje.

Obojininkas grojo solo su Toskanos, Insbruko, Lvivo filharmonijos, Lietuvos nacionaliniu, Lietuvos valstybiniu, LMTA, tarptautiniu jaunimo „Operetė Kauno pilyje“, B. Dvariono dešimtmetės muzikos mokyklos moksleivių simfoniniais, Lietuvos, Klaipėdos, Šv. Kristoforo, Šiaulių miesto, „Kyjivo solistų“, Hundisburgo tarptautinės akademijos, Vilniaus universiteto, „Kremerata Baltica“, „Camerata Klaipėda“, „Accademia Baltica“ kameriniais, Lietuvos kariuomenės, valstybiniu pučiamųjų instrumentų „Trimitas“, Palangos miesto pučiamųjų instrumentų orkestrais. Koncertavo su Čiurlionio, Kauno styginių kvartetais, „Banchetto musicale“.

Kaip solistas ir įvairių kamerinių ansamblių narys koncertavo JAV, Švedijoje, Lenkijoje, Latvijoje, Estijoje, Norvegijoje, Danijoje, Suomijoje, Austrijoje, Vokietijoje, Prancūzijoje, Italijoje, Belgijoje, Šveicarijoje, Čekijoje, Ukrainoje ir kt.; dalyvavo daugelyje Lietuvos ir užsienio kamerinės muzikos festivalių; dažnai atlieka lietuvių kompozitorių muziką ir yra pirmas kūrinių atlikėjas. Obojininko atliekami kūriniai skamba daugiau nei dešimtyje kompaktinių plokštelių, tarp jų – dvi solinės: „Lietuviškos muzikos mozaika“ ir „Obojaus ornamentai“.

R. Beinaris yra LMTA Pučiamųjų ir mušamųjų instrumentų katedros vedėjas, taip pat moko obojininkus mokyklose. Groja Lietuvos nacionalinės filharmonijos kameriniame ansamblyje „Musica humana“, nuo 2018 m. gruodžio yra jo meno vadovas.

Nuo 2014 m. R. Beinaris įtrauktas į „Buffet Group“ (Prancūzija) medinių pučiamųjų instrumentų firmos žymiausių obojininkų sąrašą. 2015 m. apdovanotas Lietuvos muzikų sąjungos „Auksinio disko“ prizu, 2021 m. – Arkangelo Mykolo žvaigžde už Palaimintojo Teofiliaus vardo garsinimą. 2021 m. balandį R. Beinaris dalyvavo „Corona-Special – The Online Orchestra“ pasaulio rekordu įvardintą didžiausio virtualaus atlikėjų ansamblio pasirodymą, atliekant Europos Sąjungos himną, ir tapo pasaulio rekordininku. Apdovanotas už kultūros indėlį Neringos savivaldybės medaliu „Už nuopelnus Neringai“, Anykščių ir Senosios Varėnos miesto garbės medaliais.

\*\*\*

**Trumpa biografija**

Profesorius, meno daktaras **ROBERTAS BEINARIS** baigė Lietuvos muzikos ir teatro akademijos (LMTA) meno aspirantūrą (prof. R. Staškaus kl.); jam suteiktas meno licenciato laipsnis. Stažavosi Liono nacionalinėje konservatorijoje (J. L. Capezzali ir J. Guichardo kl.); studijavo LMTA doktorantūroje (prof. A. Vizgirdos ir prof. A. Žiūraitytės kl.), jam suteiktas muzikos srities meno daktaro vardas. 2023 m. R. Beinaris baigė magistrantūros studijas prof. D. Pavilionio dirigavimo klasėje, gavo simfoninio orkestro dirigento magistro laipsnį.

Obojininkas yra šešių tarptautinių ir respublikinių konkursų laureatas, tarp kitų – I vieta J. Andrejo konkurse Rygoje; 2009 m. Lietuvos pučiamųjų instrumentų orkestrų čempionate pelnė geriausio solisto prizą. R. Beinaris organizuoja įvairius pučiamųjų instrumentų konkursus, festivalius ir čempionatus; įkūrė Lietuvos obojų kvintetą.

R. Beinaris grojo solo su Toskanos, Insbruko, Lvivo filharmonijos, Lietuvos nacionaliniu, Lietuvos valstybiniu simfoniniais, Lietuvos, Klaipėdos, Šv. Kristoforo, „Kyjivo solistų“, Hundisburgo tarptautinės akademijos, „Kremerata Baltica“, „Accademia Baltica“ kameriniais ir kitais orkestrais bei ansambliais. Obojininkas koncertavo JAV, Švedijoje, Norvegijoje, Danijoje, Suomijoje, Austrijoje, Vokietijoje, Prancūzijoje, Italijoje, Šveicarijoje ir kt. šalyse. Dalyvavo daugelyje muzikos festivalių; dažnai groja lietuvių kompozitorių muziką ir yra pirmas kūrinių atlikėjas; įrašė daugiau nei dešimt kompaktinių plokštelių.

R. Beinaris yra LMTA Pučiamųjų ir mušamųjų instrumentų katedros vedėjas, moko obojininkus mokyklose. Groja Lietuvos nacionalinės filharmonijos kameriniame ansamblyje „Musica humana“, nuo 2018 m. gruodžio yra jo meno vadovas. Obojininkas pelnė įvairių apdovanojimų; nuo 2014 m. jis įtrauktas į „Buffet Group“ (Prancūzija) medinių pučiamųjų instrumentų firmos žymiausių obojininkų sąrašą.